Adela Ostrolúcka

Adela Ostrolúcka (* 31. marec 1824 Ostrá Lúka† 18. marec 1853, Viedeň) bola priateľka Ľudovíta Štúra, vzdelaná a rozhľadená žena, ktorá vo väčšine súčasníkov evokovala ideál novej šľachty, šľachty ducha.

Narodila sa do rodiny Mikuláša Ostrolúckeho (predikát „z Ostrej Lúky“), kráľovského sudcu a Alžbety, rodenej Gostoniovej. Krstili ju v evanjelickom kostole 3. apríla 1824 ako Adelaidu Osztroluczky, doma ju volali Etelka. Rodovým sídlom Ostrolúckych bola už od roku 1826 Ostrá Lúka (pri Zvolene). Jej vzdelanie malo byť nadštandardné voči vtedajšiemu priemeru šľachty. Okrem nemčiny a maďarčiny ovládala angličtinu a francúzštinu a učila sa po taliansky. Mala tiež prekladať prejavy z maďarčiny do iných jazykov. Mala hudobné nadanie. Jej hudobným učiteľom bol operný skladateľ František Erkl, autor maďarskej hymny.

So Štúrom sa mala prvýkrát stretnúť pravdepodobne v roku 1846, na fare u svojho strýka Gejzu  roka 1846 v Zemianskom Podhradí (pri Bošáci, Trenčíne), kde pôsobil Ľudovítov mladší brat Samuel ako kaplán. Podľa legendy vyznal Štúr Adele lásku na plese usporiadanom v bratislavskom Grasalkovičovom paláci. Ich vzťah ale netrval dlho, pretože Adela vážne ochorela. Vzťah Adely a Ľudovíta je námetom knihy Ľuda Zúbka Jar Adely Ostrolúckej.

Adela Ostrolúcka zomrela vo Viedni 18. marca 1853 vo veku 28 rokov na týfus. Štúr ju prežil len o dva roky, keď zomrel na následky nehody pri poľovačke 12. januára 1856.

Na jej počesť organizujú v Ostrej Lúke podujatie Kultúrna jar Adely Ostrolúckej.

Referencie

Literatúra

Externé odkazy 
 Záznam o narodení v Matrike - Ostrá Lúka

Príslušníci zemianskeho stavu
Ostrolúcki
Uhorskí šľachtici
Slovenskí šľachtici
Osobnosti z Ostrej Lúky